《送仁侄入浙》
宋代·释月涧

古来行脚有样子，莫只游山并玩水。江南两浙多禅林，带眼直须先带耳。

数十年来已寂寥，况复乱离生死里。一言非理不可道，一武非地不可履。

善友师教不可舍，庸鄙强饕不可拟。彼所非者诚可监，我所长者不可恃。

一切妄想生死因，参须实参明自己。他日归来如所嘱，痛棒依前分付你。

作者简介：释月涧（一二三一～？），理宗绍定四年生。受经于黄龙寺，宝祐四年（一二五六），隶籍庆元府天童寺。景定五年（一二六四），由饶州荐福寺首座入住信州鹅湖仁寿寺。继住栖贤妙果寺。元世祖至元十七年（一二八○），入住饶州荐福寺，于成宗大德三年（一二九九）秋退出，同年十二月再入。未久或即谢世。为南岳下二十一世，西岩了慧禅师法嗣。有《月涧禅师语录》二卷，收入《续藏经》。事见《语录》及其中《隐静空岩长老请赞》。　释月涧诗，以辑自《语录》的偈颂及其中单编的诗，编为二卷。